Mens påskeharen har været på spil med chokoladeæg og andet guf til børnene i mange nordjyske hjem, så har Falck haft travlt med at hjælpe de voksne med at få bilen i gang. Påskedagene bød på drilsk vejr med både sne og nattefrost, og det betød travlhed for Falcks røde vejservicevogne. 142 biler blev repareret på stedet. 87 kunder havde brug for Falcks hjælp til at starte bilen. Og 11 gamle batterier blev udskiftet med nye, så kunden kunne komme videre med det samme. Helligdage giver problemer Også de første dage efter påske har budt på travlhed. Alene tirsdag morgen reparerede Falck 44 biler på stedet og ydede starthjælp til 33 biler. Det er der en god forklaring på, siger autochef i Falck Morten Svith Rosenlund. - Det er første dag efter påskeferien, og både hjemme hos private og på virksomhederne har bilen mange steder stået stille. Det betyder, at bilisterne blev mødt af morgenkolde biler med flade batterier, og det er dem, vi har været ude at hjælpe, siger Morten Svith Rosenlund.

Referat:
Aprilvejret driller de nordjyske bilister Falck reparerede knap 150 biler på stedet og ydede starthjælp til over 80 biler i påsken.